মিথ্যা মামলা থেকে অব্যাহতি পেলেন পুলিশ কর্মকর্তার স্ত্রী-মেয়ে ও জামাই
নকল মা সেজে ১৫ বছর বয়সী পুত্র সন্তানকে নিজের দাবি করে নায়না খানম নামে এক নারীর আদালতে দায়েরকৃত মিথ্যা মামলা থেকে অব্যাহতি পেলেন মৃত পুলিশ কর্মকর্তার স্ত্রী, মেয়ে ও জামাতা।







রোববার রাজবাড়ীর নির্বাহী ম্যাজিস্ট্রেট আদালতের বিচারক সাইফুল হুদা তাদের মামলা থেকে অব্যাহতি দেয়াসহ ভিকটিম শুভ তালুকদারকে তার নিজ মায়ের জিম্মায় দেন।




মামলা থেকে অব্যাহতিপ্রাপ্তরা হলেন- টাঙ্গাইল পৌরসভার কাজীপুর পটলপাড়ার মৃত আবুল হোসেন তালুকদারের স্ত্রী জরিনা বেগম (৫৫), মেয়ে আকলিমা বেগম (৩৫) ও আকলিমার স্বামী মো. আলমগীর (৪০)।
তাদের আইনজীবী সুদীপ্ত গুহ আশীষ যুগান্তরকে জানান, ২০১৯ সালের ২৫ নভেম্বর রাজবাড়ী সদর উপজেলার আহলাদীপুর গ্রামের নায়না খানম নিজেকে টাঙ্গাইল পৌরসভা এলাকার এক সাবেক পুলিশ কর্মকর্তা (এসআই) মৃত আবুল হোসেন তালুকদারের দ্বিতীয় স্ত্রী পরিচয়ে রাজবাড়ীর নির্বাহী ম্যাজিস্ট্রেট আদালতে ওই ৩ জনের নামে মামলা দায়ের করেন।
মামলায় নায়না খানম অভিযোগ করেন, তিনি মৃত আবুল হোসেন তালুকদারের দ্বিতীয় স্ত্রী। রাজবাড়ী জেলা সদরের খানখানাপুর বেপারীপাড়ায় পিতার বাড়িতে তার পুত্র সন্তান শুভ তালুকদার জন্মগ্রহণ করেন। জরিনা বেগম তার স্বামীর প্রথম স্ত্রী। জরিনার পুত্র সন্তান না থাকায় সে শুভকে দুই/একদিনের জন্য তার কাছে নিয়ে রাখত। ২০১৯ সালের ২২ নভেম্বর বিকালে জরিনা বেগম এবং তার মেয়ে আকলিমা ও তার স্বামী আলমগীর ভিকটিম শুভকে ভুল বুঝিয়ে টাঙ্গাইলে নিয়ে তাদের বাড়িতে আটকে রাখে।
অ্যাডভোকেট সুদীপ্ত গুহ আশীষ আরও বলেন, নায়না খানম আবুল হোসেন তালুকদারের দ্বিতীয় স্ত্রী নয় এবং তার গর্ভে শুভ তালুকদারের জন্মগ্রহণও সত্য নয়। নায়না খানমের দাখিলকৃত কাবিননামায় তার বিয়ের তারিখ ২০১২ লেখা রয়েছে।
অপরদিকে শুভ তালুকদারের জন্ম ২০০৫ সালে। তার জন্মসনদেও মায়ের নাম জরিনা বেগম লেখা রয়েছে। শুভ তালুকদার টাঙ্গাইল জেলার দেলদুয়ার উপজেলার মেজর জেনারেল মাহমুদুল হাসান উচ্চবিদ্যালয়ের নবম শ্রেণির নিয়মিত ছাত্র।
নায়না খানম অন্যের প্ররোচনায় ও পরামর্শে মিথ্যা এবং জাল কাবিননামা তৈরি করে মৃত পুলিশ অফিসার আবুল হোসেন তালুকদারের সম্পত্তি হাতিয়ে নেয়ার উদ্দেশ্যে টাঙ্গাইল পৌরসভা থেকে একটি ওয়ারিশান সনদ সার্টিফিকেট বের করে। পরবর্তীকালে সেটি মিথ্যা প্রমাণিত হওয়ায় টাঙ্গাইল পৌরসভার মেয়র গত ১০ ডিসেম্বর ওই ওয়ারিশান সনদ বাতিল করে দেন।
অ্যাডভোকেট সুদীপ্ত গুহ আশীষ বলেন, আমরা মামলার শুনানিতে আদালতকে বোঝাতে সক্ষম হয়েছি শুভ জরিনা বেগমেরই সন্তান। ফলে আদালত এ মামলার ৩ আসামিকে মামলা থেকে অব্যাহতি দিয়েছেন এবং শুভকে তার আসল  মা জরিনা বেগমের হেফাজতে থাকার নির্দেশ দিয়েছেন।
রাজবাড়ীর নির্বাহী ম্যাজিস্ট্রেট আদালতের বেঞ্চ সরকারী (পেশকার) আবদুল মমিন শেখ জানান, আদালত এ মামলার উভয়পক্ষের নথি পর্যালোচনা করেছেন। ভিকটিম শুভ তালুকদারের জন্মসনদ অনুযায়ী তার বয়স ১৪ বছর। তাকে আদালত জিজ্ঞাসাবাদ করেছেন।
তিনি জানান, জিজ্ঞাসাবাদে সে জরিনা বেগমকে তার মাতা হিসেবে চিহ্নিত করে এবং সে আরও জানায় তাকে কেউ আটকে রাখেননি। এমনকি সে নায়না খানমকে চেনে না। ফলে মামলাটি মিথ্যা বলে প্রমাণিত হয়েছে।

নকল মা সেজে ১৫ বছর বয়সী পুত্র সন্তানকে নিজের দাবি করে নায়না খানম নামে এক নারীর আদালতে দায়েরকৃত মিথ্যা মামলা থেকে অব্যাহতি পেলেন মৃত পুলিশ কর্মকর্তার স্ত্রী, মেয়ে ও জামাতা।